b'\n_START_ARTICLE_\nSibirski haski\n_START_SECTION_\nZunanjost\n_START_PARAGRAPH_\nHaskiji imajo gosto, dvoslojno dlako (ko\xc5\xbeuh) z mnogo razli\xc4\x8dnimi barvami. Tace in noge, brki in konica repa so pogosto bele barve. Najbolj pogoste barvne kombinacije so \xc4\x8drna in bela, siva in bela, bakreno rde\xc4\x8da in bela. Nekateri haskiji so lahko tudi popolnoma beli, \xc4\x8deprav imajo pogosto odtenke rjave, rde\xc4\x8dkaste oziroma imajo dele, kjer so dvobarvni. Ostale obrazne poteze in barvne linije se razlikujejo pri vsakem predstavniku vrste.\n_START_SECTION_\nKo\xc5\xbeuh\n_START_PARAGRAPH_\nHaskijev ko\xc5\xbeuh se sestoji iz dveh slojev: gostega, ka\xc5\xa1mirju podobnega spodnjega dela in bolj grobega zgornjega dela ko\xc5\xbeuha, ki ga sestavljajo varovalne dlake. Svoj spodnji del ko\xc5\xbeuha po navadi naravno odvr\xc5\xbeejo oziroma zamenjajo enkrat ali dvakrat na leto, pri \xc4\x8demer odvr\xc5\xbeejo prelepe kose dlake. Haskiji, ki \xc5\xbeivijo znotraj, v bivalnem prostoru, odlagajo dlako celo leto, tako je guljenje manj intenzivno, vendar konstantno. V obdobju odlaganja odve\xc4\x8dne dlake dlako najla\xc5\xbeje odstranimo z jeklenim glavnikom, sicer je pa pri tej pasmi vzdr\xc5\xbeevanje in \xc4\x8di\xc5\xa1\xc4\x8denje dlake minimalno; kopanje haskija obi\xc4\x8dajno ni potrebno, saj se njegov ko\xc5\xbeuh sam stalno \xc4\x8disti. Zdravi in dobro oskrbovani haskiji nimajo nobenega neprijetnega vonja.\n_START_SECTION_\nO\xc4\x8di\n_START_PARAGRAPH_\nNjihove barve o\xc4\x8des so modra, rjava ali le\xc5\xa1nikova. Svetlomodra barva o\xc4\x8di je stereotipna, vendar pri haskijih ne prevladuje. Haski ima lahko eno oko rjavo ali le\xc5\xa1nikovo barvo in drugo oko modro, ali pa ima eno modro in drugo barvno me\xc5\xa1ano; ta pojav se imenuje\xc2\xa0\xc2\xbbbi-eyed\xc2\xab. Haski je ena izmed redkih pasem, kjer je razli\xc4\x8dnost o\xc4\x8desne barve dovoljena na predstavah. Zmotno je prepri\xc4\x8danje, da mora imeti haski obe o\xc4\x8desi razli\xc4\x8dnih barv.\n_START_SECTION_\nU\xc5\xa1esa\n_START_PARAGRAPH_\nHaskijeva u\xc5\xa1esa so trikotni\xc5\xa1ka, dobro za\xc5\xa1\xc4\x8ditena z gosto dlako, srednje velika in na\xc5\xa1pi\xc4\x8dena; njegova lisi\xc4\x8djim podobna u\xc5\xa1esa so oblikovana kot srp proti hrbtu.\n_START_SECTION_\nTemperament\n_START_PARAGRAPH_\nPriljubljen kot dru\xc5\xbeinski pes in nastopa\xc5\xa1ki pes zaradi svojega izrednega izgleda in ne\xc5\xbenega temperamenta, a navkljub temu ima haski nekaj slabih strani. Zaradi svojega izredno \xc4\x8dustvenega in ljube\xc4\x8dega zna\xc4\x8daja, radovednosti in dobrodu\xc5\xa1nega pozdravljanja ljudi, zelo redko napadejo \xc4\x8dloveka in so prav tako izredno slabi \xc4\x8duvaji. Pravilno vzgojeni haskiji so zelo radi v dru\xc5\xbebi otrok, \xc4\x8deprav se ne sme nobenega psa, niti haskija, pu\xc5\xa1\xc4\x8dati samega z majhnimi otroki. Po navadi so razmeroma lahko vodljivi, ljube\xc4\x8di in ubogljivi, toda vseeno jim je narava pustila divji lovski nagon, zaradi \xc4\x8desar so haskiji znani kot ubijalci ma\xc4\x8dk, zajcev, koko\xc5\xa1i, veveric in tudi ptic ter manj\xc5\xa1ih \xc5\xbeivali, predvsem glodalcev. Znani so primeri, ko je haski celo na krut in divji na\xc4\x8din pokon\xc4\x8dal tudi ovce._NEWLINE_Haskiji morajo biti zaprti v varno ograjenem prostoru, po dol\xc5\xbeini velikem vsaj 2 metra, saj se pogosto ne odzovejo na ukaz in brez ovire, v obliki ograje ali povodca, pogosto izginejo na dalj\xc5\xa1e lovske pohode. Torej jih nikoli ne pu\xc5\xa1\xc4\x8dajte proste in jih vedno imejte na vrvici. Haskiji so tudi uveljavljeni umetniki pobegov in izurjeni kopa\xc4\x8di, zato redno preglejte pesjak za kakr\xc5\xa1enkoli mogo\xc4\x8d izhod iz ograde. Poskrbite, da je va\xc5\xa1a ograja vkopana dovolj globoko v zemljo, tako da se haskiji ne bo mogel izkopati pod njo. Haskiji so do dolo\xc4\x8dene mere vodljivi in u\xc4\x8dljivi, toda pri tem je potrebna izredna potrpe\xc5\xbeljivost. Haski je neodvisnega zna\xc4\x8daja in ni v njegovi naravi, da bi slepo ubogal vsak ukaz (\xc4\x8de sploh kak\xc5\xa1nega).\n_START_SECTION_\nZdravje\n_START_PARAGRAPH_\nHaskiji so po navadi zelo zdravi psi. Obi\xc4\x8dajno \xc5\xbeivijo 11 do 15 let. Njihove zdravstvene te\xc5\xbeave so predvsem problemi z o\xc4\x8dmi (siva mrena (katarakta), zelena mrena (glavkom) in distrofija ro\xc5\xbeenice med drugimi), alergije in rak pri starej\xc5\xa1ih predstavnikih. Haski potrebuje visoko kakovostno hrano z visoko vsebnostjo beljakovin in ma\xc5\xa1\xc4\x8dob, \xc5\xa1e posebej kadar je v slu\xc5\xbebi vle\xc4\x8dnega psa. Njihova odlika je predvsem izjemno u\xc4\x8dinkovit izkoristek energije, torej haski porabi manj energije kot ostali psi primerljive velikosti in predvsem dejavnosti. Prehrana mora biti nastavljena na njihov nivo dela in gibanja; debelost je namre\xc4\x8d problem pri vseh nerazgibanih, prekomerno hranjenih psih. Pono\xc4\x8di radi tulijo kot volki.\n_START_SECTION_\nVpre\xc5\xbeno dirkanje\n_START_PARAGRAPH_\nHaskiji so ob\xc4\x8dasno \xc5\xa1e vedno uporabljani kot vle\xc4\x8dni psi v pasjih dirkah, toda nadomestili so jih vse bolj priljubljeni alja\xc5\xa1ki haskiji in kri\xc5\xbeanci, psi vzrejeni posebej za hitrost, saj imajo manj ko\xc5\xbeuha. Sibirski haskiji so najbolj u\xc4\x8dinkoviti pri vleki lahkega tovora na dolge razdalje pri srednji hitrosti in se ne morejo meriti s hitrej\xc5\xa1imi sorodniki. Haskiji so \xc5\xa1e vedno zelo priljubljeni v dirkah \xc4\x8distokrvnih pasem in so hitrej\xc5\xa1i kot ostali \xc4\x8distokrvni vle\xc4\x8dni psi kot na primer samojedi in alja\xc5\xa1ki malamuti. Danes se pasma vse bolj deli na\xc2\xa0\xc2\xbbdirkalne\xc2\xab\xc2\xa0haskije in\xc2\xa0\xc2\xbbnastopa\xc5\xa1ke\xc2\xab\xc2\xa0haskije. Haskiji so poleg pasjih dirk priljubljeni za razvezdrilno sne\xc5\xbeno vpre\xc5\xbeno hojo in jih tudi uporabljajo za vleko s smu\xc4\x8dmi (skijoring) in pri evropski smu\xc4\x8darski pulki. Nekaj lastnikov jih uporablja za no\xc5\xa1enje tovorov (dog-packing) in sprehajanje. Uporabljajo jih tudi v zdravilne (therapy dog) namene.'